3 Go nyakega gore motho a šome ka thata gore lenyalo la gagwe le atlege. Eupša mafelelo a seo e ba lethabo leo le sa bapišwego le selo. Ruri banyalani bao ba ratanago ba ka thabela bophelo bja bona ba le mmogo. (Mmo. 9:9) Tšea ka mohlala lenyalo le le thabišago la Isaka le Rebeka. (Gen. 24:67) Le ka morago ga ge go fetile nako e telele ba nyalane, ga go bonagale lerato la bona le ile la fela. Re ka bolela se se swanago ka banyalani ba bantši lehono. Sephiri sa bona ke sefe? Ba ithutile go botšana dikgopolo tša bona le maikwelo a bona ka potego eupša e le ka tsela e botho, ka go ba le temogo, lerato, tlhompho e tseneletšego le boikokobetšo. Ka ge re tla bona ga bjale, ge e ba dika tše re fetšago go bolela ka tšona di bonagala kudu lenyalong, gona poledišano e itlela feela.